# Sak 7. Organisasjons og arbeidsplan

## 7.1 Oslo SVs arbeids- og organisasjonsplan 2016-2020

## Oslo SVs visjon

Oslo SV er et sosialistisk, feministisk, miljøpolitisk og antirasistisk parti som ønsker et samfunn hvor frihet og trygghet garanteres av et sterkt fellesskap. Ved å utvikle og få gjennomslag for en moderne sosialistisk politikk skaper vi et samfunn hvor mennesker og miljø er overordnet kortsiktig, økonomisk tenkning. Ved å bygge en solid organisasjon, sikrer vi at alle medlemmer kan medvirke i partiets utvikling.

## Om planen

Arbeids- og organisasjonsplanen er Oslo SVs overordnede strategi for det organisatoriske arbeidet de neste fire årene. Prioriteringene i arbeids- og organisasjonsplanen er styrende for hele fylkeslaget. Planen gjelder for fire år, men skal justeres årlig på årsmøtet.

## Oslo SVs hovedprioriteringer

SV er en partipolitisk organisasjon som ønsker å få gjennomslag for vår politikk og mobilisere folk til å delta i vårt politiske arbeid. Skal vi lykkes må Oslo SV være en åpen, inkluderende og mobiliserende organisasjon. Vi vil i perioden fram mot 2020 prioritere tre overordnede satsingsområder som hele fylkeslaget skal jobbe sammen om:

A.     Mer synlig og tydelig som politisk aktør i oslopolitikken.

B.     Bedre forankring av politikk og bedre samkjøring mellom ulike ledd i organisasjonen.

C.     Et mer spennende og engasjerende parti å være medlem i.

Oslo SV skal være et kunnskapsutviklende parti der både organisasjonen og medlemmene kan lære og gi inspirasjon til nye tanker, ideer og politiske løsninger. Oslo SV skal være et inkluderende parti, der det er lett å komme inn, hvor det er takhøyde for diskusjoner og der flere medlemmer får direkte innflytelse på partiets avgjørelser og meninger. Vi trenger bedre kommunikasjon for å gjøre det mulig for medlemmene å aktivt delta og kjenne eierskap til egen organisasjon, og vi trenger et skoleringsopplegg som gir medlemmene mulighet til å representere partiet utad og være bidragsytere for ny politikk innad. For å kunne møte morgendagens behov for dyktige SV-politikere, skal Oslo SV intensivere arbeidet med å rekruttere og bygge opp nye medlemmer.

Fylkeslagets prioriteringer skal være godt forankret i lokalorganisasjonen. Det må legges til rette for og oppfordres til mer lokalt initiativ. Oslo SV skal være en aktiv og dynamisk organisasjon der det er rom for å organisere seg rundt politiske temaer som engasjerer medlemmene, hvor gruppene og nettverkene utgjør en faglig ressurs for partiet og øker partiets kapasitet for politikkutvikling i en tid med begrensede midler.

Partiet skal være en organisasjon med sterk tilknytning til andre organisasjoner som fag- og miljøbevegelsen og forskjellige befolkningsmiljøer, for å ha kontakt med samfunnet rundt seg og bygge allianser i politiske saker.

## Økonomi

På grunn av nedgang i valgoppslutning har Oslo SV fått redusert sine inntekter i den kommende fireårsperioden med ca. 80.000 kroner. På den andre siden har vi fått posisjoner som følge av byrådssamarbeidet som vil gi større inntekter fra partiskatt. Fylkespartiet skal prioritere å sette av midler til å styrke internkommunikasjonen. Det vil være et stort behov for å samle inn penger til valgkampen i 2017. Målet er å samle inn 200 000 kr årlig. Vi må dessuten fortsatt minimere kostnader ved møter og arrangementer – og satse på dugnadsvirksomhet for å dekke utgifter.

## Valgkamp

Det nedsettes en forberedende valgkampgruppe etter årsmøtet i 2016. Gruppen skal være bredt sammensatt og resultatet av arbeidet skal være et forslag til valgkampstrategi som forankres i et representantskapsmøte i løpet av 2016. Valgkampgruppen velges på det påfølgende årsmøtet og setter i gang sitt arbeid umiddelbart.

### Nominasjonsprosess

Nominasjonsprosessen til stortingsvalget i 2017 skal starter når nominasjonskomiteen er valgt på årsmøtet 2016. Oslo SV gjennomfører et nominasjonsmøte, hvor alle medlemmer har stemmerett, i desember 2016.

### Sentral valgkampstrategi 2017

Oslo SV har som ambisjon å sette et tydelig Oslo-preg på den sentrale valgkampstrategien for valget i 2017. Oslo SV skal forankre våre innspill til valgkampstrategien sentralt godt fram mot landsstyremøtet i september 2017 hvor denne skal revideres. Valgkampstrategien til fylkeslaget i 2017 må samkjøres med SVs strategi.

### Kommunevalgkamp 2019

For å sikre en åpen og inkluderende arbeidsprogramprosess i Oslo fram mot valget i 2019, skal programkomiteen settes ned tidlig i 2017. Valgkampstrategien for valget i 2019 må sees i sammenheng med den politiske utviklingen i så vel Norge, som i Oslo.

## A. En mer synlig og tydelig politisk aktør i Oslo

For å nå dette målet skal partiet arbeide sammen om følgende tiltak:

### A1. Politiske prioriteringer fram mot valgkampen 2017

Noen av de store utfordringene vi står overfor er omstillinga av norsk næringsliv som følge av at oljenæringa får mindre betydning, økende økonomiske forskjeller både innad i Norge og i verden, den globale klimakrisa, og kriger og diktaturer i Midtøsten, på Afrikas horn og i Sentral-Asia, som alle bidrar til å drive mennesker på flukt. Samtidig er det viktig å fortsette utviklinga av det norske velferdssamfunnet. Oslo SV vil særlig bidra til å løfte følgende saker:

* En plan for klimakutt som gjør at Norge tar sin del av ansvaret for å bidra til å nå 1,5-gradersmålet
* En skole som ruster barn for et liv i et omskiftelig og mangfoldig samfunn, og som gjør hverdagen enklere for familier
* En plan for offentlig, universelt tannhelsetilbud
* Et utenrikspolitisk program for internasjonal nedrustning og omfordeling
* Et nasjonalt løft for sosialstønaden
* Gjeninnføring av arveavgift og innføring av en nasjonal eiendomsskatt

### A2. Mer politikkutvikling

Oslo SV skal jobbe systematisk med politikkutvikling i alle ledd. Lokallagene, gruppene og fraksjonsgruppene til bystyregruppen skal aktivt inviteres med i denne politikkutviklingen, og oppfordres til å fremme saker for fylkeslagets organer.

### A3. Strategi for allianser og samfunnskontakt

For å styrke partiets tillit i viktige saker og øke vår sjanse for gjennomslag må vi styrke samarbeidet med våre alliansepartnere og kontakten med våre velgere. I tett samarbeid med Oslo SVs grupper og nettverk, skal fylkesstyret ha ansvar for dette arbeidet. FS skal med jevne mellomrom invitere organisasjoner vi samarbeider med til fylkesstyremøter for innledning og diskusjon. Fylkesstyret skal i løpet av våren 2016 utarbeide en konkret strategi for hvilke miljøer, bevegelser og organisasjoner vi ønsker tettere kontakt med og hvordan dette skal oppnås.

Særlig skal Oslo SV prioritere å videreutvikle samarbeidet med minoritetsmiljøer i Oslo.

Vi skal ha som mål å øke rekrutteringen fra minoritetsmiljøene til SV. Oslo SV skal også fortsette samarbeidet med fagbevegelsen. Her har faglig kontakt i fylkesstyret og Oslo SVs faglige nettverk et særskilt ansvar. SV skal delta på alle representantskap i LO i Oslo og i så stor grad som mulig delta på andre møter vi blir invitert til av ulike forbund. Oslo SV arbeide for å å øke kunnskapen og oppslutningen om SVs politikk i fagbevegelsen og vice versa, få til en bedre organisering av SVere i fagbevegelsen og øke rekrutteringen fra fagbevegelsen til SV. Videre skal Oslo SV prioritere å styrke kontakten med kvinneorganisasjonene i Oslo.

Alle lokallag bør ha en strategi for samfunnskontakt og kontakt med lokale organisasjoner og interessegrupper.

### A4. Åpen og inkluderende programprosess

Oslo SV skal delta aktivt i arbeidet med SVs nye arbeidsprogram for perioden 2017-2021 som skal vedtas på landsmøtet i 2017. Programprosessen fram mot et nytt arbeidsprogram vil være den viktigste politiske prosessen i partiet det kommende året. Oslo SV skal sette sitt preg på programmet, og bruke denne prosessen til politikkutvikling og skolering av medlemmer.  Fylkespartiet skal arrangere minst ett åpent møte som ledd i arbeidsprogramprosessen. Oslo SV skal for øvrig delta i prosessen gjennom deltakelse på Kvanmokonferansen og innsending av forslag innen 15. mai 2016.

### A5. Vårkampanje

Oslo SV skal gjennomføre en vårkampanje. Dette skal være en utadrettet politisk kampanje knyttet til en av Oslo SVs hovedsaker, og det er et mål at alle ledd i fylkeslaget deltar i kampanjen. Opplegget for kampanjen skal vedtas på et representantskapsmøte, for å sikre god forankring.

## B. Bedre forankring og mer samkjøring

For å nå dette målet skal partiet arbeide sammen om følgende tiltak:

### B1. Representantskapet som fylkeslagets viktigste politiske og organisatoriske forum

Representantskapsmøtene skal videreføres som arena for å diskutere og vedta politikk. Dersom det er praktisk mulig skal Representantskapsmøtene legges i forkant av Landsstyremøter, slik at disse sakene kan diskuteres der.

Representantskapet skal være et spennende, kreativt og ledende organ for Oslo SV. Det innebærer at fylkesstyret må reise viktige debatter i RS, og bidra til at det er her diskusjonene i fylkespartiet tas – og avgjøres. Representantskapet bør diskutere og kjenne bystyrepolitikken bedre. Lokallag, medlemmer, grupper og nettverk bør i større grad reise politiske debatter og saker ved å levere inn uttalelser til representantskapet. Lokallagene må sørge for kontinuitet blant delegatene, og at delegatene er forberedt. Representantene skal få gode sakspapirer i god tid. Hovedtemaene for representantskapene skal vedtas i fylkeslagets halvårsplaner, og være en del av de helhetlige planene og prioriteringene til fylkeslaget.

### B2. Årlig strategisamlinger

Det skal arrangeres strategisamlinger for fylkesstyret, byrådet, bystyregruppa, lokallagslederne, BU-gruppelederne og Oslos stortingsrepresentanter én gang hvert år. Disse samlingene skal utarbeide mer detaljerte planer for fylkeslaget, som skal inneholde en prioritering av politiske saker, strategiske og organisatoriske prioriteringer og aktivitetsplaner. Hensikten med samlingene er å samle fylkeslaget rundt noen felles saker vi ønsker å jobbe med, bidra til bedre samkjøring og forankring av prosessene i partiet, gi våre tillitsvalgte faglig og organisatorisk påfyll og styrke det sosiale fellesskapet.

### B3. Bedre samarbeid mellom BSG, byrådet og fylkeslaget

Byrådet og bystyregruppas medlemmer bør delta på representantskapsmøtene og andre aktiviteter i fylkeslaget i så stor grad som mulig. Et tettere samarbeid forutsetter at fylkeslagets organer og medlemmer blir bedre skolert i bystyrets og byrådets saker. Slik kan hele organisasjonen lettere trekke i samme retning.

### B4. Kontaktordning mellom lokallagene og FS

Fylkesstyret skal utnevne kontaktpersoner for alle lokallagene. Kontaktpersonen er bindeleddet mellom lokallagene og fylkesstyret. Fylkesstyret skal i samarbeid med lokallagene utarbeide en håndbok for kontaktpersonens oppgaver og ansvar.

Fylkesstyret skal gjennomføre en kartlegging av lokalorganisasjonenes tilstand, og på bakgrunn av dette forslå tiltak for å styrke de lokallagene som trenger eller ønsker det. Problemer som det kan være nødvendig å ta tak i er: Fallende medlemsmasse, svak økonomi, manglende rekruttering til styre- og andre verv, manglende kapasitet til systematisk medlemsoppfølging.

### B5. Bedre oppfølging av landsstyrets arbeid

Landsstyret er SVs høyeste organ mellom landsmøtene, og har et særskilt ansvar for å forankre sine politiske og organisatoriske beslutninger i hele partiet.  Oslo SVs landsstyrerepresentant har ansvaret for å sikre at fylkeslaget får gitt innspill i forkant av vedtak, og for å spre relevante vedtak til fylkeslaget i etterkant av møtene. Representantskapsmøtene bør så langt det lar seg gjøre legges slik at de korresponderer med landsstyremøtene.

### B6. Bedre internkommunikasjon

All informasjon fra Oslo SV skal motivere, informere, inkludere og aktivisere medlemmer og sympatisører.

Den viktigste interne informasjonskanalen for Oslo SV er nyhetsbrevet «Oslo SV-nytt». Dette skal sendes ut ukentlig og primært inneholde informasjon om politiske saker i bystyret eller nyhetsbildet, aktiviteter i fylkeslaget (fylkesnivå og lokallagsnivå) eller andre oppfordringer til medlemmene. Brevet skal også inneholde en mer personlig hilsen fra leder, gruppeleder, ordfører og andre personer på omgang med politiske eller tillitsverv enten lokalt eller sentralt.

I tillegg skal Facebook og Twitter brukes aktivt.

Oslo SVs nettsider skal også oppdateres jevnlig med nyhetssaker og informasjon om medlemsaktiviteter. Sakspapirer, protokoller og lignende fra møter i fylkeslaget skal også legges ut fortløpende. Nettsidene skal inneholde oppdatert kontaktinfo. Når det skjer noe viktig i byrådet eller bystyret skal medlemmene våre få beskjed umiddelbart på epost.

## C. Et mer spennende og engasjerende parti

For å nå dette målet skal partiet arbeide sammen om følgende tiltak:

### C1. Styrke det sosiale fellesskapet

Det skal være morsomt og hyggelig å være medlem i Oslo SV. Det skal så langt det er mulig legges opp til sosiale samlinger i forbindelse med møter, og vi skal ha flere arrangementer der det sosiale er hovedsaken.

Hver sommer skal det arrangeres en sommerfest for alle medlemmer i første halvdel av juni.

### C2. Verving og oppfølging av nye medlemmer

Oslo SV skal fram til stortingsvalget ha økt medlemsmassen med minst 350 nye medlemmer. Oslo SV skal følge opp vervekampanjen som arrangeres sentralt sommeren 2016 og gjennomføre en ringerunde hver høst for å sikre at flere tidligere medlemmer fornyer medlemskapet sitt.

Lokallagenes medlemsansvarlige skal ha faste rutiner for oppringing av nye medlemmer. FS-kontaktpersonen må følge opp dette arbeidet, og sikre at fylkesleddet ringer medlemmer dersom lokallaget ikke har kapasitet. Alle nye medlemmer skal bli kontaktet innen 1 måned. Det skal arrangeres Ny i SV-møter minst 4 ganger i året.

Folk melder seg inn i et parti for å bidra og for å påvirke. Oslo SV må bli bedre på å skape åpne og inkluderende møteplasser som gir vanlige medlemmer muligheter for til å påvirke den politikken som føres.

Oslo SV vil særlig prioritere rekruttering rettet mot ungdom og mot kvinner med etnisk minoritetsbakgrunn. Oslo SV skal videreutvikle samarbeidet med Oslo SU.

### C3. Kreativ og kunnskapsrik skolering

Hovedformålet med skoleringen i Oslo SV skal være å gi våre medlemmer kompetanse og kunnskap de syns er spennende og relevant. Det bør legges opp til så stor grad av deltakelse som mulig, og skoleringene skal ha stort rom for spørsmål og debatt. Skoleringene er ikke bare en opplæringsarena, men også aktive plattformer for medlemmene til å utvikle politikk. Samtidig er det avgjørende for Oslo SV at vi har medlemmer som kjenner vår politikk og kan argumentere for den i hverdagen. Derfor har alle tillitsvalgte et ansvar for å delta på skoleringene og bidra til at andre i lokallaget blir med. God skolering er også viktig for at vi skal lykkes med bedre forankring av vår egen politikk.

Minst en gang i året skal Fylkeslaget arrangere en grunnskoleringsrekke etter mal av opplegget som utvikles av SV sentralt.

Lokallagene, enten alene eller i samarbeid med flere lokallag, skal tilby sine medlemmer minst en skoleringskveld i løpet av et år. Lokallagene står selv fritt til å bestemme temaer og opplegg for disse, men skoleringsansvarlig i fylkeslaget kan bidra med tips og oppfølging.

Oslo SV skal fortsette arbeidet med tillitsvalgtsamling minst en gang i året. På disse skal våre tillitsvalgte få politisk påfyll, men også spesialisert opplæring i de funksjonene de har i partiet. Det skal arrangeres en samling for alle de nominerte til stortingslista kort tid etter nominasjonsmøtet, hvor de som et minimum skal få tilbud om grunnskolering.

I tillegg vil arenaer som BU-forum, åpne møter og lokale medlemsmøter være en viktig del av medlemstilbudet i Oslo SV, og ofte ha en skolerende effekt for medlemmene.

### C4. Grupper og utvalg

Oslo SVs ressursgrupper skal være fylkeslagets tilbud til folk som først og fremst er opptatt av eller har kompetanse på et spesielt saksfelt. De skal bidra til debatt, nettverksbygging og økt kunnskap og aktivitet i partiorganisasjonen på sitt saksfelt og holde kontakt med organisasjoner og fagmiljøer innenfor sitt kompetanseområde. Gruppene er en god måte å fange opp flere av våre medlemmer på, bygge kompetanse på viktige politiske felt og være en rekrutteringsarena til andre verv i partiet.

Gruppene skal være mest mulig selvdrevet, men det må være et godt samarbeid mellom gruppene og den øvrige aktiviteten til Oslo SV slik at hele partiorganisasjonen får glede av det gruppene driver på med, og at folk som bruker krefter på politisk arbeid i gruppene opplever at dette blir videreført på andre nivåer i partiet. Fylkesstyret, bystyregruppa og byrådet bør i større grad enn i dag komme med konkrete forespørsler/oppgaver til gruppene.

På områdene faglig politikk, boligpolitikk, barnehage og skolepolitikk, miljøpolitikk, likestilling mellom kjønnene og etnisk likestilling finner Oslo SV det nødvendig å ha slike grupper, og fylkesstyret har ansvar for å sikre aktivitet i disse gruppene gjennom å gi dem tydelige mandater. Utover dette er det er opp til medlemmers initiativ og interesser hvilke fagfelt Oslo SV har ressursgrupper på.

## 7.2 Forslag til arbeidsplanen

F1 Fremmet av Alna SV:

**Forslag:**

SV har mistet oppslutning i valgkretser der andelen med minoritetsbakgrunn er høy. Oslo SV skal i samarbeid med berørte lokallag gjennomføre et prosjekt for å kartlegge mulige årsaker til dette og utarbeide en strategi for å få økt oppslutning.

***Begrunnelse:***

*SV har mistet oppslutning i valgkretser der andelen med minoritetsbakgrunn er høy. Det er særlig Arbeiderpartiet som gjør det bra i disse kretsene. Dette kan komme av at SV har mistet oppslutning i minoritetsgrupper, og/eller det kan ha sammennheng med klasse. Uansett bør det være en ambisjon å styrke oppslutningen i slike valgkretser. Alna SV har startet et prosjekt for valgkretsene på Furuset, som kan inngå i det foreslåtte prosjektet i Oslo SV.*

F2 Fremmet av Fylkesstyret

**Alternativt forslag fremma av FS:**

Oslo SV skal iverksette et prosjekt for å rekruttere flere medlemmer med minoritetsbakgrunn, samt skaffe seg oversikt over viktige arenaer for å treffe minoritetsbefolkninga i byen.